CELEX: 32013D0747
Language: mt
Date: 2013-12-10 00:00:00
Title: 2013/747/UE, Euratom: Deċiżjoni ta’ Implimentazzjoni tal-Kummissjoni tal- 10 ta’ Diċembru 2013 li tawtorizza lir-Renju Unit juża ċerti estimi approssimattivi għall-kalkolu tal-bażi tar-riżorsi proprji tal-VAT (notifikata bid-dokument C(2013) 8685)

12.12.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 333/79
            
         DEĊIŻJONI TA’ IMPLIMENTAZZJONI TAL-KUMMISSJONI
   tal-10 ta’ Diċembru 2013
   li tawtorizza lir-Renju Unit juża ċerti estimi approssimattivi għall-kalkolu tal-bażi tar-riżorsi proprji tal-VAT
   (notifikata bid-dokument C(2013) 8685)
   (It-test bl-Ingliż biss huwa awtentiku)
   (2013/747/UE, Euratom)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat it-Trattat li jistabbilixxi l-Komunità Ewropea tal-Enerġija Atomika,
   Wara li kkunsidrat ir-Regolament tal-Kunsill (KEE, Euratom) Nru 1553/89 tad-29 ta’ Mejju 1989 dwar l-arranġamenti uniformi definittivi għall-ġbir ta’ riżorsi proprji li jakkumulaw mit-taxxa tal-valur miżjud (1), u b’mod partikolari l-Artikolu 13 tiegħu,
   Billi:
   
               (1)
            
            
               Skont l-Artikolu 371 tad-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (2), l-Istati Membri li, fl-1 ta’ Jannar 1978, eżentaw it-tranżazzjonijiet elenkati fl-Anness X, Parti B, jistgħu jkomplu jeżentaw dawn it-tranżazzjonijiet, f’konformità mal-kundizzjonijiet li japplikaw fl-Istat Membru kkonċernat f’dik id-data; dawn it-tranżazzjonijiet għandhom jittieħdu inkunsiderazzjoni biex tkun determinata l-bażi tar-riżorsi tal-VAT.
            
         
               (2)
            
            
               Ir-Renju Unit talab awtorizzazzjoni mill-Kummissjoni biex juża ċerti estimi approssimattivi għall-kalkolu tal-bażi tar-riżorsi proprji tal-VAT minħabba li mhuwiex f’pożizzjoni li jagħmel il-kalkolu preċiż tal-bażi tar-riżorsi proprji tal-VAT għat-tranżazzjonijiet imsemmija fil-punt (9) tal-Parti B tal-Anness X tad-Direttiva 2006/112/KE. Kalkolu bħal dan x’aktarx li jinvolvi piż amministrattiv mhux ġustifikat meta wieħed iqis l-effett ta’ dawn it-tranżazzjonijet fuq il-bażi totali tar-Renju Unit tar-riżorsi proprji tal-VAT. Ir-Renju Unit hu f’pożizzjoni li jagħmel kalkolu billi juża l-estimi approssimattivi għal din il-kategorija ta’ tranżazzjonijiet. Għalhekk, ir-Renju Unit għandu jingħata l-awtorizzazzjoni li jikkalkula l-bażi tar-riżorsi proprji tal-VAT billi juża l-estimi approssimattivi f’konformità mat-tieni inċiż tal-Artikolu 6(3) tar-Regolament (KEE, Euratom) Nru 1553/89.
            
         
               (3)
            
            
               Għall-finijiet ta’ trasparenza u ċertezza ġuridika, hu xieraq li jkun hemm limitu ta’ żmien għall-applikabilità tal-awtorizzazzjoni.
            
         
               (4)
            
            
               Il-miżuri previsti f’din id-Deċiżjoni huma konformi mal-opinjoni tal-Kumitat Konsultattiv dwar ir-Riżorsi Proprji,
            
         ADOTTAT DIN ID-DEĊIŻJONI:
   Artikolu 1
   Sabiex tiġi kkalkolata l-bażi tar-riżorsi proprji tal-VAT mill-1 ta’ Jannar 2013, ir-Renju Unit huwa awtorizzat li juża estimi approssimattivi fir-rigward tal-kategoriji segwenti ta’ tranżazzjonijiet imsemmija fil-Parti B tal-Anness X tad-Direttiva 2006/112/KE:
   Il-provvista ta’ art għall-bini (il-punt 9).
   Artikolu 2
   Din id-Deċiżjoni tapplika mill-1 ta’ Jannar 2013 sal-31 ta’ Diċembru 2017.
   Artikolu 3
   Din id-Deċiżjoni hija indirizzata lir-Renju Unit tal-Gran Brittanja u lill-Irlanda ta’ Fuq.
   
      Magħmul fi Brussell, l-10 ta’ Diċembru 2013.
      
         
            Għall-Kummissjoni
         
         Janusz LEWANDOWSKI
         
            Membru tal-Kummissjoni
         
      
   
   
      (1)  ĠU L 155, 7.6.1989, p. 9.
   
      (2)  ĠU L 347, 11.12.2006, p. 1.